[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.12.2007

COM(2007) 830 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/9–11. szám

A BIZOTTSÁG JELENTÉSEAZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/9–11. szám

TARTALOMJEGYZÉK

1. BEVEZETÉS 4

2. CÉLHOZ KÖTÖTT BEVÉTELEK 4

3. A CUKORIPAR SZERKEZETÁTALAKÍTÁSI ALAPJA 5

4. A 2007-ES KÖLTSÉGVETÉS VÉGREHAJTÁSÁRA VONATKOZÓ MEGJEGYZÉSEK 5

5. KÖVETKEZTETÉSEK 7

1. BEVEZETÉS

A mellékletben szerepel, hogy a 2006. október 16-tól 2007. szeptember 30-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

2. CÉLHOZ KÖTÖTT BEVÉTELEK

A KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, szabálytalanságokból és tejilletékből eredő bevételeket az EMGA kiadásainak finanszírozására kell felhasználni. A 2007. évi költségvetés megállapításakor becslést végeztek az említett bevételre vonatkozóan, amit számításba vettek a költségvetési hatóság által elfogadott 2007. évi költségvetési előirányzatokban. Nevezetesen:

- a tejilletékből származó bevételeket 349 millió euróra becsülték, amelyet a tej- és tejtermékágazat számára igényelt – a költségvetési hatóság által rendelkezésre bocsátott 587 millió euró összegű – előirányzatok csökkentésével vettek figyelembe.

- a megfelelőségi vizsgálatok nyomán végrehajtott támogatás-visszautalásokból és a szabálytalanságokból eredő bevételeket 568, illetve 70 millió euróra becsülték. A 638 millió eurós teljes összeget az egységes támogatási rendszer számára igényelt előirányzatok csökkentésével vették figyelembe – erre a költségvetési hatóság 27 918 millió eurót bocsátott rendelkezésre.

A mellékletben közölt táblázat a célhoz kötött bevételi számla végrehajtását mutatja, amelyre 2007. szeptember 30-ig 1 148,6 millió eurós összeg gyűlt össze. Nevezetesen:

- a tejilletékből hozzávetőlegesen 363,3 millió euro gyűlt össze az eredetileg becsült 349 millió euróval szemben;

- a megfelelőségi vizsgálatok nyomán végrehajtott támogatás-visszautalások hozzávetőleg 557, 8 millió eurót tettek ki, és

- a szabálytalanságok nyomán keletkező bevétel összege körülbelül 227,6 millió eurót tett ki, amelyhez a költségvetési év végéig szintén várható további összegek érkezése.

A vonatkozó szabályok értelmében ezt a bevételt – részben vagy egészben – az EMGA-ból fedezett kiadások finanszírozására lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben e bevételek egészét vagy egy részét nem használják fel, a fennmaradó összeg automatikusan átkerül a következő költségvetési évre.

Tekintettel a 2007. évi költségvetési előirányzatok várható alulteljesítésére, az EMGA céljára fordítandó bevételek összessége átkerül a 2008-as költségvetési évre és az ebben az évben várhatóan felmerülő költségvetési szükségletek finanszírozására kell azokat fordítani.

3. A CUKORIPAR SZERKEZETÁTALAKÍTÁSI ALAPJA

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kell kezelni, ami a cukoripar szerkezetátalakítási támogatásának, illetve a szerkezetátalakítási alapban meghatározott egyéb támogatásoknak a finanszírozására fordítandó. A 2006–2007. gazdasági évben ezek a piaci résztvevők tulajdonában lévő cukor, inulinszirup és izoglükóz mennyiségi kvótáit érintő összegekre vonatkoznak, amelyeket a tagállamok két részletben szednek be és fizetnek be az alapba, ahol a fizetési határidők 2007. március 31., illetve 2007. november 30. Március végén a tagállamok átutalták a célhoz kötött bevételi számlára a szerkezetátalakítási összegek első részletét, hozzávetőleg 1 287,2 millió eurót. Azután, hogy a szerkezetátalakítás alatt álló cukoripar számára támogatásként közel 398,7 millió eurót kifizettek, a tagállamok 2007 szeptemberében megközelítőleg 152,7 millió eurós összeget jelentettek be a diverzifikációs támogatások és a cukorfinomítóknak nyújtandó támogatások céljára. Ennek megfelelően az alap terhére 2007. szeptember 30-ig megvalósult kifizetések összege elérte az 551,4 millió eurót.

Ezeket a kifizetéseket a megfelelő célhoz kötött bevételi számláról fedezik, míg a 735,9 millió eurós egyenleg átkerül 2008-ra a szerkezetátalakítási és egyéb támogatások jövőbeli fedezésére.

4. A 2007-ES KÖLTSÉGVETÉS VÉGREHAJTÁSÁRA VONATKOZÓ MEGJEGYZÉSEK

Az alábbiakban a 2007. évi költségvetés bizonyos ágazataiban a végrehajtás tényleges és becsült szintje közötti jelentősebb eltérésekre adunk rövid magyarázatot:

4.1. Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyam változásai kihatnak a mezőgazdasági termékek többségénél – különösen a gabonafélék és a cukor esetében – nyújtott export-visszatérítésekre, továbbá egyes olyan belső támogatásokra, mint a gyapottámogatás.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Megemlítendő, hogy a 2006. augusztus 1-jétől 2007. július 31-ig tartó időszakban az átlagos átváltási árfolyam körülbelül 1 EUR = 1,31 USD volt, ami a 2007. évi költségvetés elkészítéséhez használt árfolyamnál 3,1%-kal magasabb.

4.2. Piaci tényezők

4.2.1. Gabona (−527,0 millió EUR)

A gabonafélék piacán tapasztalható rendkívül kedvező belső és külső körülmények, valamint az ebből következő magas belső piaci és világpiaci árak a következőket eredményezték:

- az intervenciós raktárakban tárolt gabonafélék kisebb mértékű felvásárlása és nagyobb mértékű értékesítése, amely a költségvetési év végéig jelentős nettó nyereséget eredményez; valamint

- alacsonyabb mértékű kiadások az export-visszatérítés céljára, mivel a visszatérítési ráta a költségvetési év legnagyobb részére vonatkozóan 0 volt, tehát az e rendszerrel kapcsolatos kiadások a költségvetési előirányzatokhoz képest megtakarításokat eredményeztek.

Következésképpen az ágazat egészében a 2007-es költségvetési előirányzatok végrehajtása jelentősen elmarad a várttól.

4.2.2. Az I. mellékletben fel nem sorolt termékekre vonatkozó visszatérítések (–107,7 millió EUR)

A tagállamoknál várhatóan kisebb kiadások merülnek fel a feldolgozott mezőgazdasági termékek után nyújtott export-visszatérítések tekintetében, mivel az érintett termékek export-visszatérítési szintjei általában véve csökkentek. Így ebben az ágazatban is igaz, hogy a 2007-es költségvetési előirányzatok végrehajtása jelentősen elmarad a várttól.

4.2.3. Cukor (+125,9 millió EUR)

A költségvetési előirányzatnak a mutató szerinti szinthez viszonyított jelenlegi túllépése elsősorban annak tudható be, hogy megemelkedett az érintett tagállamok esetében az export-visszatérítés mértéke, mivel mind a szabadpiaci, mind pedig az intervenciós raktárakból származó exportált cukor mennyisége jóval meghaladta a 2007-es költségvetésben figyelembe vett feltételezéseket.

4.2.4. Gyümölcs és zöldség (–77,7 millió EUR)

Az előirányzatnak a mutató szerinti szinthez viszonyított kihasználatlansága elsősorban az eddig feldolgozási támogatásban részesített paradicsom kisebb mennyiségére vezethető vissza. Ezen túlmenően a termelői szervezetek számára biztosított működési alapoknak a mutató szintjéhez viszonyított felhasználása lassabb.

4.2.5. Tej és tejtermékek (+56,1 millió EUR)

A költségvetési előirányzatokat a mutató szintjéhez képest a 2007. szeptember 30-i állás szerint túlteljesítették.

Az előirányzatoknak a mutató szintjéhez viszonyított túllépése technikai okoknak tudható be, mivel a 2007. évi költségvetés az első, amelyben a tejilletékből származó, eredetileg 349,0 millió euróra becsült bevételt külön, az EMGA-hoz rendelt bevételként kezelik. Az ezen ágazat számára igényelt és a költségvetési hatóság által odaítélt 2007. évi költségvetési előirányzatok nem tartalmazzák ezt a bevételt, ezért a mutatót a fent említett összeggel csökkentett előirányzatokra alkalmazzák. Ez az oka annak, hogy a költségvetés jelenlegi végrehajtása a költségvetési év végére túllépést mutat.

Ha a tejipari ágazatra fordítandó tejilletékből származó eredetileg becsült bevételt figyelembe vennénk, akkor az ágazatban 282,1 millió eurós alulteljesítés keletkezne.

4.3. Közvetlen támogatások (+101,8 millió EUR)

A tagállamok által viselt költségek meghaladták a 2007. évi költségvetés előirányzatait mind az egységes támogatási rendszer, mind pedig az egyéb közvetlen támogatási rendszerek esetében.

E területen bizonyos programok költségvetési végrehajtásának biztosítása érdekében a Bizottság szolgálatai kapcsolatba léptek bizonyos tagállamokkal, hogy jelezzék az e programokkal kapcsolatos kifizetési szándékaikat a költségvetési év végéig tartó időszakra. Az említett tagállamoktól beérkezett információk alapján az előjelzett kiadás – elsősorban az egységes támogatási rendszer esetében – október végéig a becslések szerint megközelítőleg 1%-kal haladja meg a rendszer előirányzatait, azaz nagyjából 300 millió eurós túllépés várható a költségvetési év végéig.

Ha a megfelelőségi vizsgálatokból és a szabálytalanságokból eredő, az eredetileg az egységes támogatási rendszerhez rendelt becsült bevételeket nézzük, akkor 2007. szeptember 30-án a közvetlen támogatások fejezet számára 536,0 millió eurós alulteljesítés keletkezne.

4.4. Mezőgazdasági kiadások ellenőrzése

4.4.1. Az előző évek számláinak végső elszámolása (+91,7 millió EUR)

A Bizottság meghozta a számlák elszámolásával kapcsolatos összes olyan határozatot, amelyet várhatóan a jelenlegi költségvetési év végéig végre kell hajtani. A számlaelszámolási határozatokban megállapított korrekciókkal visszanyert nettó összegek 2007. szeptember 30-án megközelítőleg –74,7 millió eurót tettek ki. Ez az összeg a 2007. évi költségvetésben visszatartott –178 millió eurós összeghez viszonyítva a költségvetési előirányzatok alulteljesítését eredményezi. A 2007. költségvetési év végéig a támogatás-visszautalások tekintetében várható hiányt fedezni kell, ami ennek megfelelő emelkedést jelent az EMGA-ból finanszírozott kiadások tekintetében.

5. KÖVETKEZTETÉSEK

A 2007. költségvetési évet jellemző kedvező belső és külső piaci feltételek kivételesen magas árakat eredményeztek, különösen a gabonafélék és a tejtermékek piacán. Az említett két ágazatban ebből következően kiürített intervenciós raktárak és az export-visszatérítés alacsonyabb szintje az EMGA-ból finanszírozott kiadások csökkentését eredményezték elsősorban a két említett piac tekintetében. Másfelől azonban a nagyobb mennyiségben exportált cukor következtében megnőtt a cukor export-visszatérítésére fordított összeg. A piaci intézkedések tekintetében a nettó eredmény a 2007. évi költségvetési előirányzatok alulteljesítése. Ezt az alulteljesítést részben ellensúlyozzák az év végéig a közvetlen támogatásokra, illetve a számlaelszámolási eljárás szerinti támogatás-visszautalások tekintetében várható hiány fedezésére fordítandó várhatóan magasabb kiadások. A 2007. évi költségvetési előirányzatokból fel nem használt teljes összeg a becslések szerint eléri a 400 millió eurót. Következésképpen a 2007. évre az EMGA céljára elkülönített bevételek teljes összege átkerül a 2008. év költségvetési szükségleteinek finanszírozására.

MELLÉKLET

[pic]

[1] HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.